NYT เผยกำไรปี 63 ร่วง 39% เหลือ 229 ลบ. หลังรายได้ลด-ค่าใช้จ่ายเพิ่ม ยังปันผล 0.20 บ.
NYT เผยกำไรปี 63 ร่วง 39% เหลือ 229 ลบ. จากปีก่อนมีกำไร 377 ลบ. หลังรายได้ลด-ค่าใช้จ่ายเพิ่ม ยังปันผล 0.20 บ. XD 7 พ.ค.64 
19 ก.พ. 2564

บริษัท นามยง เทอร์มินัล จำกัด (มหาชน) หรือ NYT รายงานผลการดำเนินงานสิ้นสุดวันที่ 31 ธันวาคม 2563 ดังนี้

โดยผลการดำเนินงานงวดปี 2563 มีกำไรลดลง เนื่องจากกลุ่มบริษัทมีรายได้รวมจำนวน 1,199.5 ล้านบาท ลดลง 235.8 ล้านบาท หรือลดลง 16.4% เมื่อเปรียบเทียบกับปีก่อน ขณะที่ค่าใช้จ่ายในการบริหาร จำนวน 158.3 ล้านบาท เพิ่มขึ้นเล็กน้อยจากปีก่อน จากการตั้งค่าเผื่อหนี้สงสัยจะสูญของลูกหนี้รายหนึ่ง รวมถึงค่าใช้จ่ายทางการเงินจำนวน 74.6 ล้านบาท เพิ่มขึ้น 69.9 ล้านบาท จากปีก่อน เป็นผลจากการเปลี่ยนแปลงมาตรฐานการรายงานทางการเงิน ฉบับที่ 16 เรื่อง สัญญาเช่า ซึ่งกำหนดให้ผู้เช่ารับรู้สินทรัพย์และหนี้สินสำหรับสัญญาเช่า โดยบริษัทได้คิดค่าใช้จ่ายทางการเงินสำหรับหนี้สินตามสัญญาเช่าจำนวน 2,072.2 ล้านบาท ที่ได้บันทึกไว้ ณ วันที่นำมาตรฐานมาถือปฏิบัติ (1 ม.ค.63)
อย่างไรก็ดี บริษัทประกาศจ่ายเงินปันผลงวดดำเนินงานวันที่ 1 ม.ค. 2563 ถึงวันที่ 31 ธ.ค. 2563 และกำไรสะสม โดยอัตราการจ่ายปันผลเป็นเงินสด 0.20 บาทต่อหุ้น วันที่ไม่ได้รับสิทธิปันผล (XD) 7 พ.ค. 2564 วันที่จ่ายปันผล 27 พ.ค. 2564